
Text rozhodnutia
Súd: Krajský súd Bratislava Spisová značka: 1CoKR/68/2019 Identifikačné číslo súdneho spisu: 3108213603 Dátum vydania rozhodnutia: 18. 02. 2020 Meno a priezvisko sudcu, VSÚ: JUDr. Eugen Palášthy ECLI: ECLI:SK:KSBA:2020:3108213603.5 Uznesenie Krajský súd v Bratislave v senáte zloženom z predsedu senátu JUDr. Eugena Palášthyho a členiek senátu JUDr. Lýdie Noskovičovej a JUDr. Moniky Školníkovej, v právnej veci vyhláseného konkurzu na majetok dlžníka: RELITY - HOTELS, a.s. v konkurze, so sídlom Centrum I. 1420/141, 018 41 Dubnica nad Váhom, IČO: 36 345 997, uznaný za malý, ktorého správcom je: Slovenská správcovská a reštrukturalizačná, k.s., so sídlom Horná 23, 974 01 Banská Bystrica, IČO: 44 088 833, zn. správcu: S 1240, o návrhu správcu na zrušenie konkurzu pre nedostatok majetku, na odvolanie veriteľa REALITY - VĚŘITEL CZ s.r.o., so sídlom Štěpánská 1742/27, Nové Město, 110 00 Praha 1, IČO: 277 25 537, proti uzneseniu Okresného súdu Trenčín, zo dňa 27.05.2019, vydané v konaní pod č.k. 29K/26/2008-1140, takto r o z h o d o l : Súd odvolanie veriteľa proti uzneseniu Okresného súdu Trenčín č.k. 29K/26/2008-1140 zo dňa 27.05.2019 odmieta. o d ô v o d n e n i e : 1. Uznesením Okresného súdu Trenčín zo dňa 27.05.2019, vydaným v konaní pod č.k. 29K/26/2008-1140, rozhodol o zrušení konkurzu vyhláseného na majetok spoločnosti: RELITY - HOTELS, a.s. v konkurze, so sídlom Centrum I. 1420/141, 018 41 Dubnica nad Váhom, IČO: 36 345 997, pre nedostatok majetku. Vo výroku II. nepriznal správcovi odmenu a úhradu výdavkov. 2. Súd prvej inštancie v odôvodnení uznesenia uviedol, že uznesením zo dňa 11.09.2008, ktoré bolo zverejnené v Obchodnom vestníku s účinkami zverejnenia ku dňu 18.09.2008, vyhlásil konkurz na majetok uvedeného úpadcu a do funkcie SKP ustanovil JUDr. Ingrid Galovcovú, Považská Bystrica. Uznesením zo dňa 29.10.2008 bola táto správkyňa odvolaná z funkcie a do funkcie bol ustanovený: Prvý správcovský dom, k.s., Nové Mesto nad Váhom. Uznesením zo dňa 13.01.2009 bol tento správca odvolaný z výkonu funkcie a do funkcie správcu bola ustanovená: Slovenská správcovská a reštrukturalizačná k.s., Banská Bystrica. Dňa 20.06.2018 bol súdu doručený návrh správcu na zrušenie konkurzu podľa ust. § 102 ods. 1 zákona č. 7/2005 Z.z. o konkurze a reštrukturalizácii (ďalej len „ZKR“). V návrhu správca uviedol, že do súpisu majetku bol zapísaný majetok tak, ako je vymedzený v bode 2. odôvodnenia uznesenia súdu prvej inštancie zo dňa 27.05.2019. Nehnuteľnosti boli odvolaným správcom: Prvý správcovský dom, k.s. zapísané do súpisu oddelenej podstaty zabezpečeného veriteľa: REALITY - VĚŘITEL CZ s.r.o., so sídlom Ústí nad Labem, ČR a tento súpis bol spolu so spornými zápismi zverejnený v Obchodnom vestníku č. 221/2008 zo dňa 14.11.2008, zverejnené pod číslom K006874. Vo vzťahu k týmto nehnuteľnostiam prebiehali konania vedené na Krajskom súde v Banskej Bytrici pod sp. zn. 52Cbi/29/2007 žalobcu správca úpadcu c/a JUDr. Alena Balážová, SKP úpadcu R I M A V A N, chemické výrobné družstvo invalidov „v konkurze“, v ktorom bola žaloba zamietnutá, zároveň prebiehalo konanie na Okresnom súde Trenčín pod sp. zn. 39Cbi/81/2008 žalobcu: JUDr. Alena Balážová, SKP úpadcu R I M A V A N, chemické výrobné družstvo invalidov „v konkurze“ c/a správca úpadcu, konanie bolo zastavené dňa 21.08.2013. Zároveň prebiehalo konanie na Okresnom súde Trenčín pod sp. zn. 36Cbi/79/2008 žalobcu F.. L. c/a správca úpadcu, v ktorom bolo dňa 28.10.2016 v spojení s rozsudkom Krajského súdu v Trenčíne zo dňa 05.12.2018 určené, že nehnuteľnosti sa vylučujú zo súpisu majetku všeobecnej podstaty. Na základe uvedeného rozhodnutia, doručeného do kancelárie správcu úpadcu dňa 19.01.20118, správca tieto nehnuteľnosti vylúčil zo súpisu majetku úpadcu. Vylúčenie zverejnil v Obchodnom vestníku č. 21/2018 zo dňa 30.01.2018. V priebehu konkurzu boli pripísané sumy nespotrebovanej sumy preddavku vo výške 764,22 Eur, úrok vyplatený bankou vo výške 0,55 Eur a preplatok zo zdravotných odvodov vo výške 224,99 Eur. Pohľadávky proti podstate predstavujú výšku spolu celkom 7.515,17 Eur. Pohľadávky proti podstate uplatnené veriteľom: F. L. - J. X spolu predstavujú 179.487,96 Eur. Zo sumy výťažku dosiahnutého v konkurze sú evidované pohľadávky proti podstate, ktoré prevyšujú dosiahnutý výťažok. Majetok nepostačuje ani na úhradu pohľadávok proti podstate. Suma neuhradených pohľadávok proti podstate predstavuje výšku 186.013,37 Eur. Správca preto žiadal zrušenie konkurzu pre nedostatok jeho majetku. Súd prvej inštancie podľa ust. § 206 a ods. 1, ust. § 102 ods. 1 ZKR v znení účinnom do 31.12.2011 zistil, že majetok dlžníka nepostačuje ani na úhradu pohľadávok proti podstate. S poukazom na ust. § 23 ods. 2, ust. § 12 ods. 2 písm. a/, ust. § 13 ods. 1, ods. 2 vyhl. MS SR 665/2005 Z.z. súd prvej inštancie mal za preukázanú dôvodnosť návrhu správcu na zrušenie konkurzu. Výška neuhradených pohľadávok proti podstate predstavuje 186. 012,84 Eur a tieto nie je možné uhradiť. Na základe zisteného stavu preto súd prvej inštancie vydal uznesenie, ktorým zrušuje konkurz vedený na majetok úpadcu RELITY -HOTELS, a.s. v konkurze, so sídlom Centrum I. 1420/141, 018 41 Dubnica nad Váhom, IČO: 36 345 997, pre nedostatok jeho majetku. Vo vzťahu k odmene správcu postupoval podľa ust. § 12 vyhl. a zák č. 7/2005 Z.z., nakoľko bola odmena už priznaná uznesením súdu zo dňa 15.11.2010, súd rozhodoval len o odmene správcu podľa ust. § 13 a nasl., a to tak, že odmenu nepriznal z toho dôvodu, že táto odmena sa určuje ako percento z výťažku. V danom prípade bol výťažok 0. Vo výroku II. preto nepriznal správcovi odmenu a náhradu výdavkov. 3. Proti uzneseniu Okresného súdu Trenčín zo dňa 13.06.2019 podal dňa 13.12.2017 odvolanie veriteľ: REALITY - VĚŘITEL CZ s.r.o., so sídlom Štěpánská 1742/27, Nové Město, 110 00 Praha 1, IČO: 277 25 537. V odvolaní uvádza, že disponuje deviatimi prihláškami do konkurzného konania, ktoré podrobne v odvolaní uvádza. Poukazuje na Zmluvu o postúpení pohľadávky zo dňa 03.01.2008, predmetom ktorej bola peňažná pohľadávka vo výške 9.788.241,34 Sk ako odplata zo zmluvy o odplatnom postúpení pohľadávky zo dňa 18.10.2007. Veriteľ považuje vydané uznesenie súdu prvej inštancie za nesprávne a nezákonné z dôvodu, že nebol zistený úplne skutkový stav, ako aj z dôvodov, že súd prvej inštancie dospel k nesprávnym zisteniam, nakoľko má za to, že nie je daný dôvod pre zrušenie konkurzu, že úpadca disponuje dostatočným majetkom na pokračovanie konkurzu. Žiada, aby odvolací súd zrušil ním napadnuté uznesenie zo dňa 27.05.2019 a vec mu vrátil na nové konanie. K odvolaniu doložil listiny, tak ako sú založené na č.l. 1151. 4. Súd prvej inštancie doručil odvolanie tohto veriteľa na vyjadrenie správcovi konkurznej podstaty. Správca konkurznej podstaty dňa 28.06.2019 doručil vyjadrenie k odvolaniu, tak ako je založené na č.l. 1158-1167. Vo vyjadrení k odvolaniu uvádza, že súd prvej inštancie postupoval vecne správne, ak konkurz pre nedostatok majetku zrušil uznesením zo dňa 27.05.2019. Poukazuje na ust. § 206a ods. 1 ZKR. Odvolanie proti výroku I. podala spoločnosť REALITY - VĚŘITEL CZ s.r.o., so sídlom Štěpánská 1742/27, Nové Město, 110 00 Praha 1, IČO: 277 25 537, ktorý si ako veriteľ prihlásil pohľadávky pod por. č. 1-9. Všetky prihlásené pohľadávky tohto veriteľa, podľa uvedeného prehľadu v odvolaní boli podľa ust. § 32 a nasl. ZKR popreté. Vo veci určenia právneho dôvodu, vymáhateľnosti, výšky, poradia a zabezpečenia bolo vydané rozhodnutie Okresného súdu Trenčín v konaní 39Cbi/84/2008 v spojení s rozsudkom 39Cbi/84/2008 zo dňa 13.12.2010, ktorým bola žaloba tohto veriteľa v celom rozsahu zamietnutá. Odvolací súd rozsudkom zo dňa 21.08.2013 v konaní pod č.k. 8CoKR/17/2011-575 o odvolaní veriteľa rozhodol tak, že rozsudok súdu prvej inštancie potvrdzuje. S poukazom na ust. § 27 ods. 3 ZKR preto zaniklo veriteľovi postavenie konkurzného veriteľa. Tomuto veriteľovi preto zaniklo postavenie účastníka konania, a to v rozsahu všetkých ním prihlásených pohľadávok. Poukazuje na ust. § 102 ods. 3 ZKR, ako aj § 102 ods. 1 v spojení s § 198 ods. 1, ods. 2 ZKR. Zároveň poukazuje na ust. § 32 ods. 9 ZKR. V kontexte ust. § 386 písm. b/ zákona č. 160/2015 Z.z. Civilný sporový poriadok (ďalej len „CSP“) má za to, že odvolanie bolo podané neoprávnenou osobou, preto je potrebné jeho odvolanie odmietnuť. Navrhuje preto, aby odvolací súd s poukazom na ust. § 386 písm. b/ CSP odvolanie REALITY - VĚŘITEL CZ s.r.o., so sídlom Štěpánská 1742/27, Nové Město, 110 00 Praha 1, IČO: 277 25 537, odmietol. K vyjadreniu k odvolaniu doložil rozsudok Krajského súdu v Trenčíne zo dňa 21.08.2013. 5. Krajský súd v Bratislave ako súd odvolací preskúmal odvolanie podľa ust. § 355 a nasl. CSP bez nariadenia pojednávania a podľa § 386 písm. b/ CSP dospel k záveru, že odvolanie je potrebné odmietnuť z dôvodu, že odvolanie bolo podané neoprávnenou osobou. 6. Odvolací súd po preštudovaní spisu ako aj uznesenia súdu prvej inštancie dospel k záveru, že je potrebné sa za účelom rozhodnutia náležíte, úplne a vecne správne vysporiadať s procesným postavením odvolateľa s poukazom na ust. § 386 písm. b/ CSP. Odvolací súd konštatuje, že veriteľ: REALITY - VĚŘITEL CZ s.r.o., so sídlom Štěpánská 1742/27, Nové Město, 110 00 Praha 1, IČO: 277 25 537, nie je osobou oprávnenou podať odvolanie voči uzneseniu súdu prvej inštancie. V konaní je nepochybné, že tento veriteľ prihlásil pohľadávky do konkurzného konania, ktoré boli správcom popreté, pričom o popretých pohľadávkach bolo právoplatne rozhodnuté v neprospech veriteľa. Vydaným uznesením odvolacieho súdu v konaní pod č.k. 8CoKR/17/2011-575 o odvolaní veriteľa rozhodol tak, že rozsudok súdu prvej inštancie potvrdzuje. S poukazom na ust. § 27 ods. 3 ZKR preto zaniklo tomuto veriteľovi postavenie konkurzného veriteľa, ako účastníka konkurzného konania vedeného tunajším súdom pod č.k. 29K/26/2008. Tomuto veriteľovi preto zaniklo postavenie účastníka konania, a to v rozsahu všetkých ním prihlásených pohľadávok. S poukazom na tieto závery a zistenia, preto odvolací súd nemôže prihliadnuť k dôvodom odvolania, nakoľko spoločnosť REALITY - VĚŘITEL CZ s.r.o., so sídlom Štěpánská 1742/27, Nové Město, 110 00 Praha 1, IČO: 277 25 537, nie je správcom, ani veriteľom ktorého zistená pohľadávka čo i len z časti bola uspokojená. Nie je preto osobou oprávnenou podať odvolanie voči uzneseniu súdu prvej inštancie zo dňa 27.05.2019, ktorým bol zrušený konkurz pre nedostatok majetok uvedeného úpadcu. Na takto uvedenom a zistenom skutkovom základe, preto odvolací súd rozhodol tak, ako je uvedené vo výrokovej časti tohto uznesenia. 7. V zmysle vyššie uvedených dôvodov, preto odvolací súd vydal rozhodnutie, ktorým odmietol odvolanie spoločnosti REALITY - VĚŘITEL CZ s.r.o., so sídlom Štěpánská 1742/27, Nové Město, 110 00 Praha 1, IČO: 277 25 537, nakoľko nie je s poukazom na ust. § 386 písm. b/ CSP osobou oprávnenou podať odvolanie. 8. Podľa § 392 CSP odvolací súd rozhoduje rozsudkom, ak potvrdzuje alebo mení rozsudok, inak rozhoduje uznesením. 9. Podľa § 386 písm. b/ CSP odvolací súd odmietne odvolanie, nakoľko bolo podané neoprávnenou osobou. 10. Na základe uvedených skutočností a s poukazom na vyššie uvedené právne skutočnosti, preto odvolací súd odvolanie spoločnosti REALITY - VĚŘITEL CZ s.r.o., so sídlom Štěpánská 1742/27, Nové Město, 110 00 Praha 1, IČO: 277 25 537, odmietol. 11. Toto rozhodnutie bolo prijaté senátom Krajského súdu v Bratislave pomerom hlasov 3 : 0 (§ 393 ods. 2 zák. č. 160/2015 Z.z. CSP). Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP), v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodol v prvej inštancii. Ak bolo vydané opravné uznesenie, lehota plynie znovu od doručenia oprávneného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). Povinnosť právneho zastúpenia advokátom dovolateľ nemá len v prípadoch vymedzených § 429 ods. 2 CSP. V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh), (§ 428 CSP). Nesplnenie náležitostí vyžadovaných v § 428 a § 429 CSP má za následok odmietnutie dovolania (§ 447 písm. d/, e/ CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2020:3108213603.5 (dáta aktuálne k 15. 11. 2026). Záväzné je znenie zverejnené súdom.




